**Itella Pankin osto saatettiin päätökseen**

**Säästöpankit ja Itella Oyj ovat tänään toteuttaneet maaliskuussa tehdyn sopimuksen mukaisen osakekaupan, jolla Säästöpankit ostavat Itella Pankki Oy:n koko osakekannan Itella Oyj:ltä. Säästöpankkien hallintoelimet ovat hyväksyneet kaupan.**

Kaupan myötä pankin nimi muuttuu Säästöpankkien Pankki Oy:ksi ja Itella Pankin 29 työntekijää siirtyvät Säästöpankkien Pankin palvelukseen vanhoina työntekijöinä.

Omistuksen muutoksella ei ole vaikutuksia pankin asiakas- tai yhteistyösopimuksiin, vaan ne jatkuvat normaalisti. Säästöpankkiryhmä tarjoaa jatkossa Itellalle sen omissa palveluissa tarvittavat maksuliikenne- ja muut toiminnallisuudet alihankintana.

**Lisätietoja**

Kaupan julkistustiedote 18.3.2013:
<http://saastopankkiryhma.mynewsdesk.com/pressrelease/view/saeaestoepankit-ostavat-itella-pankin-846917>

 **Säästöpankkiryhmä:** Säästöpankkiliiton toimitusjohtaja Pasi Kämäri, puh. (09) 5480 5240 ja 0500 688 222.

**Itella:** Toimitusjohtaja Heikki Malinen, puh. 020 452 3366 (MediaDesk).

*Säästöpankkiryhmään kuuluu 32 Säästöpankkia ja keskusjärjestö Säästöpankkiliitto. Omia konttoreita on 206, ja yhteistyön kautta asiakkailla on käytettävissään yhteensä lähes 400 konttoria, 200 palvelu- ja maksuautomaattia ja kaikki Suomen käteisautomaatit. Säästöpankkien päämääränä on edistää säästämistä ja asiakkaiden taloudellista hyvinvointia. Palvelun perusperiaatteita ovat asiakasläheisyys ja paikallisuus. Tavoitteena on jatkuva, kannattava kasvu ja vakavaraisuuden pitäminen turvatulla tasolla. Vuonna 2012 liikevoittoa kertyi 67,1 miljoonaa euroa, vakavaraisuus oli 22,1 % ja asiakasmäärä 588 500.* [*www.saastopankki.fi*](http://www.saastopankki.fi)

*Itella-konserni tarjoaa ratkaisuja tieto- ja tuotevirtojen hallintaan. Itella toimii viestinvälityksen, logistiikan ja taloushallinnon aloilla Euroopassa ja Venäjällä. Vuoden 2012 liikevaihto oli 1 947 miljoonaa euroa. Henkilöstömäärä on noin 27 500. Konserni palvelee yritysasiakkaitaan Itella-nimellä ja kuluttajia Suomessa Posti-nimellä. Lisätietoja osoitteessa www.itella.fi.*